
A gyökérgubacsfonálféreg-kártétel és a talaj fizikai, kémiai és biológiai paraméterei közötti összefüggés vizsgálata

A Meloidogyne incognita elleni védekezésben a talajszuppresszivitás megértése, vizsgálata kulcsfontosságú lehet és alternatív védekezési módszerekhez nyithat utat. Vizsgálatom során egy csányi fóliasátorban észlelt fonálféreg fertőzöttség térbeli eloszlását tanulmányoztam. Három fertőzöttségi kategóriában vizsgáltam a talajminták nedvességtartalmát, kémhatását, kalcium-karbonát tartalmát, szervesanyag-tartalmát és tápelem-tartalmát, valamint az ezekben előforduló fonálféreg egyedszámot és összetételt. Összefüggést kerestem a mintapontok adatai és az ott található növény gyökérgubacsosságának mértéke között. Feltérképeztem a fóliasátorban előforduló földigiliszta egyedek eloszlását is. A fonálféreg közösség ismeretében a c-p skála segítségével Maturity, Structure és Enrichment Indexet számoltam. A vizsgálatok során egyik abiotikus talajparaméter sem mutatott lényeges különbséget az egyes fertőzöttségi kategóriák között. Az adatok alapján arra a következtetésre jutottam, hogy a nagyon magas sótartalomnak és a felhalmozódott tápanyagnak köszönhetően a talajélet változást mutatott, és feltehetően a magasabb tűrőképességgel rendelkező egyedek szaporodtak el. A terület szukcessziósan alacsony szintű előre haladottságot mutat. Jelen esetben nem tudtam bizonyítani a szakirodalomban leírt jelenséget, mely szerint a földigiliszta-egyedszám növekedésével csökken a fonálféreg-kártétel mértéke. Az Enrichment Index arra utalt, hogy a magas szervesanyag-tartalom hatására felszaporodott baktérium- és gombafogyasztó fonálférgek összefüggésbe hozhatóak az alacsonyabb fertőzöttségi szinttel.



